fi fi fi fi en en fi fi fi da en ceb fi fi fi fi fi fi fi fi fi da fi fi fi fi fi fi fi fi fi fi fi fi fi da fi fi fi fi fi fi fi fi fi fi fi da fi fi fi fi da fi ceb fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi da fi ceb fi fi fi fi fi fi fi fi fi fi fi fi fi fi fi fi fi da fi fi fi fi fi fi fi hu ms fi ms fi fi fi fi fi fi fi fi it fi da fi fi fi fi da fi fi fi fi fi da fi ceb fi fi fi fi fi fi fi da fi fi fi fi fi fi fi fi fi fi fi fi fi fi fi da fi fi fi fi fi fi fi fi fi da fi fi fi fi fi fi fi fi fi fi fi fi fi fi fi da fi fi fi fi fi hbs_lat en id fi et id fi fi fi fi fi en fi fi fi fi fi sq tr en fi hbs_lat fi en ceb fi fi fi fi fi en cs fi fi fi fi fi fi fi fi fi cs fi fi fi fi fi fi fi fi fi fi fi fi cs fi fi fi fi fi fi fi fi fi fi fi fi es fi fi ceb fi fi fi ceb ceb fi fi fi ceb fi fi fi fi fi fi fi fi fi ceb fi fi ceb fi fi fi fi fi fi fi fi fi fi fi fi fi de fi fi fi fi fi fi fi fi fi fi fi fi en en fi es en fi en en
Aaton arvonta on nyt suoritettu ja arvonnan voitti riikka.aurora... alkuinen sähköposti. Sinulle on lähetetty sähköpostia! Onneksi olkoon!♥ Ja kiitos paljon kaikille arvontaan osallistuneille! :)
Oikein ihanaa jouluaattoa kaikille!♥ Näin aaton kunniaksi halusin teille järjestää arvonnan. Arvonnassa voi voittaa 20€ lahjakortin Bikbok:iin sekä Glitterin korusetin (arvo 11,90€), joka sisältää kaulakorun ja korvakorut. Olen kustantanut arvonnan palkinnot itse, joten siksi arvontaan voi osallistua vain blogini lukijat.
1. Seuraa blogiani Bloggerin, Bloglovinin, Blogipolun, Blogit.fi tai Facebookin kautta. Voit liittyä lukijaksi myös arvonnan aikana.
2. Kirjoita kommenttiin, mitä kautta blogiani seuraat sekä sähköpostiosoitteesi, jotta saan sinuun mahdollisimman pian yhteyttä. Mikäli en saa voittajaan yhteyttä muutaman päivän sisällä, arvon uuden voittajan. Vinkkinä, kannattaa korvata sähköpostiosoitteessa @ -merkki kirjoittamalla (at), jolloin säästyt roskaposteilta. :)
3. Aikaa osallistua on 26.12 klo.23.59 asti!
Normaalisti kirjoitan 2-3 postausta viikossa ja nyt joulukalenterin vuoksi julkaisin joka päivä postauksen. Oon tyytyväinen siihen, että sain tämän tehtyä, vaikka synnytinkin välissä. Nyt kuitenkin blogi hiljenee ainakin loppuvuodeksi ja jatkan taas ensi vuoden puolella. Tosin tuun kyllä tämän arvonnan voittajan vielä julkaisemaan täällä tämän vuoden puolella.
Hyvää ja rauhallista joulua kaikille sekä ihanaa uutta vuotta 2017!♥
Jouluaattona kuuluu herätä aikaisin. En voisi kuvitellakaan herääväni esimerkiksi puolen päivän aikaan. Nuorempana mua aina jännitti aatto sen verran, että heräsin aina muutenkin aikaisin, vaikka oiskin väsyttänyt. Uni ei kuitenkaan enää tullut jännityksen vuoksi. Lapsuuden perheessä äiti teki aina riisipuuron aamuisin ja piilotti sinne mantelin. Se joka meistä sisaruksista mantelin löysi, sai aloittaa lahjojen jakamisen. Tänä vuonna ajattelin, etten itse tee riisipuuroa aamupalaksi vaikka viime vuonna teinkin. Osittain myös siksi, ettei Timo niin välitä riisipuurosta. Nykyään mulle ei enää Joulupukin kuumalinja ole pakollinen, mutta Lumiukko-ohjelman haluan katsoa.
Joulukuusi tuodaan sisälle edellisenä päivänä ja koristellaan illalla. Koska olen maalta kotoisin, niin oon sitä mieltä, että joulukuusen pitää olla aito ja mieluiten omasta metsästä haettu. Noh, aidosta joulukuusesta pidän edelleen kiinni, mutten lähde joulukuusta hakemaan melkein sadan kilometrin päästä vanhempien luota.
Joulusaunassa käyn yleensä aamupäivällä, sillä saunan jälkeen meikkaan ja laitan parempaa vaatetta päälle. Jouluaatto ei kyllä käynnisty ilman saunaa, sillä rakastan saunomista ja no se vaan kuuluu jouluun.
Jouluruoka syödään meillä yleensä puolen päivän aikoihin ja siihen kuuluu muun muassa kinkku, porkkana-, lanttu- ja maksalaatikko, Italiansalaatti, perunasalaatti, perunat ja kastike. Tänä jouluna aion tehdä jälkiruoaksi luumurahkaa ja ruoan lisäksi leivän päälle lohitäytteen. Mun lapsuuden perheessä juustot erilaisten keksien kanssa kuuluvat aaton ruoaksi illalla. Mustapekka ja valkosipuli juusto on mun lemppareita!
Yllättävää kyllä, mutta itse en stressaa yleensä joulua, vaikka oon mestari stressaamaan muuten. Totta kai mulle tärkeää on, että jouluna on siistiä ja että kaikki on muuten valmista joulua varten, mutta mulle joulu merkitsee myös rentoutumista. Ei kaikki ole niin justiinsa ja haluan pitää meillä kotona rennon ilmapiirin. En itse ainakaan haluais olla hermot kireällä ennen joulua tai aattona, vaan haluan, että meillä ois kiireetön ja rauhallinen ilmapiiri. Jos kaikki ei mee niin kuin on suunnitellu, niin ei sillä niin väliä. Jouluna on tarkoitus viettää aikaa läheisten kanssa, eikä stressata siivousta tai ruokia.
Joulu merkitsee mulle myös pysähtymistä kristillisen sanoman äärelle. Vietän joulua siis ensisijaisesti Jeesuksen takia, vaikka toki muutkin asiat ovat tärkeitä. Jouluna kuuntelen paljon hengellisiä joululauluja ja aattoon kuuluu jouluevankeliumin lukeminen ennen ruokailua. En käy aattona seurakunnassa, mutta yleensä joulupäivänä käyn.
Itselle läheiset merkitseekin paljon joulun vietossa ja jos mahdollista, niin nähdään myös muita sukulaisia joulun aikana kuin pelkästään perhettä. Kun olen ollut pienempi, kokoonnuimme joulupäivänä aina naapuriin, jonne tuli laajemmin sukua paikalle. Se oli mukavaa ja siitä on jäänyt hyvät muistot!
Lahjojen jako tapahtui mun lapsuuden perheessä aina iltapäivällä tai illalla ruoan ja kahvin jälkeen. Nykyään jaamme oman perheen kesken lahjat jo aamupäivällä, sillä illaksi lähdemme viettämään joulua sukulaistemme luokse.
Haudalla käyminen kuuluu jouluaaton iltaan. Käydään Timon kanssa viemässä sukulaisten haudalle kynttilät ja ihastellaan sitä, miltä hautuumaa näyttää pimeällä, kun joka puolella on kynttilöitä.
Mitä perinteitä teillä on aattona? Löytyykö samoja kuin multa?
Category: joulu, joulukalenteri, lifestyle, oma elämä
Luukku 22. Vuosi 2016 vol.1
Mulla on ollut tapana vuoden lopussa tehdä pieni yhteenveto kuluneesta vuodesta tänne blogin puolelle. Näistä on kiva myös katsoa, mitä kaikkea onkaan tapahtunut vuoden aikana. Ajattelin pitää tämän joulukalenterin jälkeen pientä blogitaukoa ja tehdä postauksia taas ensi vuoden puolella tai katsoo nyt vähän kuinka aikaa riittää. Siksi laitoin tämän postaussarjan ensimmäisen osan osaksi tätä joulukalenteria. Toinen osa ilmestyy sitten vähän myöhemmin.
Tammikuussa ajattelin panostaa vähän rahallisesti blogiin ja blogin 1-vuotissynttäreiden kunniaksi järjestin blogin puolella arvonnan. Tammikuussa oli todella kylmiä ilmoja ja yhden asun kävin kuvaamassa -28 asteen pakkasessa. Kävin täällä Seinäjoella Ykkösbasaari kirppiksen uuden tilojen avajaisissa ja ostin sieltä pari pussillista tavaraa, joista osaa esittelin tässä postauksessa. Aloitettiin meidän makkariremonttia ja muutettiin sen vuoksi makuuhuoneesta olohuoneeseen nukkumaan. Nukuttiin olkkarissa muuten loppujen lopuksi puolisen vuotta... Aloitin yhteistyön Luontaistukun kanssa ja alkuvuodesta teinkin heille muutaman yhteistyöpostauksen. Jaoin mm. raakasuklaa brownien ohjeen.
Helmikuussa ostin aika usein croisantteja ja söin niitä aamupalaksi erilaisilla täytteillä. Olin aika usein pulkkailemassa pojan kanssa ja esittelin blogin puolella pojalle tekemiäni kirppislöytöjä. Helmikuussa julkaistu rennompi asu on ehkä yks mun tämän vuoden lemppariasuista.
Maaliskuussa olin ystäväni kanssa Juha Tapion keikalla Kurikassa ja otin vihdoin uuden yhteiskuvan Tapsan kanssa, kun edellisen oon ottanut ollessani 12-vuotias. Lumet alkoi sulaa ja kevät oli jo ihan nurkan takana. Ostin ensimmäistä kertaa elämässäni meille kotiin tulppaaneja. Jaoin blogin puolella kookosöljyn käyttövinkkejä. Julkaisin myös ensimmäisen My day:n videona sekä tehtiin pääsiäisen tienoilla Timon kanssa kinderhaaste, jolle muuten nauran vieläkin. Julkaisin blogin puolella myös mun pääsiäisen asun.
Huhtikuussa löysin uuden lempijäätelön Classicin valkosuklaa-salmiakin. Yhtenä huhtikuun päivänä itkin ilosta tehdessäni positiivisen raskaustestin.♥ Tosin blogin puolella kerroin tästä ihanasta uutisesta vasta paljon myöhemmin. Löysin pojalle ihania vaatteita maaliskuussa avatusta Zaran verkkokaupasta. Tosin esittelin näitä ostoksia vasta kesäkuussa. Ostin myös dymon ja jonkin verran sisustin sillä meillä kotona. Julkaisin vihdoin syvällisemmän postauksen itsetunnosta, jota olin pitänyt luonnoksissa jo pitkään.
Toukokuussa vietettiin vappua tuttuun tapaan vapputorilla ja käytiin samalla kuvaamassa mun sen päivän asu. Olin elämäni ensimmäistä kertaa bloggaajaillassa Hair & Beauty Spa:ssa muiden Seinäjoen seudun bloggaajien kanssa. Tykkäsin kyllä älyttömästi! Kirjoittelin myös Summer bucket list -postauksen, jonka toteutus ei kuitenkaan mennyt ihan putkeen kesällä.
Kesäkuu oli tosi hiljainen blogin puolella ja taisin peräti kolme postausta julkaista koko kesäkuussa. Kärsin niin pahasta raskauspahoinvoinnista, etten paljoa jaksanut tehdä muuta kuin maata sängyssä ja oksennella. Eihän sitä mahan kasvua oikein muut huomanneet, mutta itse toki huomasin sen pienen pienen kasvavan kummun, jota kuvailin jo ihan alusta lähtien.♥ Makkariremonttia tehtiin myös ja käytiin ostamassa laminaatti makkarin lattiaan. Juhannusta vietettiin tuttuun tapaan Keuruulla ja rannalla käytiin pariin kertaan. Jaoin blogin puolella toukokuussa otettuja asukuvia, koska raskauden vuoksi en uusia oikein voinut ottaa, kun ei haluttu kertoa vielä kaikille raskaudesta. Jaoin myös inspiraatiota kesäpukeutumiseen yhteistyön merkeissä.
Category: joulukalenteri, lifestyle, musiikki, oma elämä
keskiviikko 21. joulukuuta 2016
Yhtä biisiä en linkittänyt silloin tänne blogiin, kun listasin mun lempijoululauluja. Tämä biisi on Jari Levyn sanoittama ja säveltämä ja nimeltään Paimenen yösoitto. Mun mielestä tässä on tosi kivat sanat, kun se kertoo näistä joulu tapahtumista paimenen näkökulmasta. Oon itse tämän laulun esittänyt joskus lukion joulujuhlassa bändin kanssa. Ja nyt päätin nopeasti videoida tämän laulun tuossa yks päivä. Jos video ei toimi mobiililaitteella, niin pääset siihen suoraan myös tästä.
Category: joulu, joulukalenteri, musiikki, videot
Luukku 20. Christmas tag
tiistai 20. joulukuuta 2016
Vieläkö jaksatte jouluaiheisia postauksia? Joulu on ihan pian!♥ Blogeissa on pyörinyt Christmas tag -postauksia, joissa bloggaajat vastaavat jouluaiheisiin kysymyksiin. Rakastan vastailla kaikenlaisiin kysymyksiin joten päätin minäkin tehdä oman postauksen.
Miltä perinteinen joulupaitasi näyttää?
- Mulla ei oo perinteistä joulupaitaa vaan yleensä pukeudun aattona mekkoon. Aaton jälkeen taas pukeudun mahdollisimman rennosti ja päälle valikoituu yleensä jokin rento collegepaita.
- Kun oon ollut ihan pieni, niin mun mummu ja tuhva on asunut samassa talossa kuin me, mutta alakerrassa. Vietettiin silloin aina isolla porukalla joulua ja mulla on jäänyt mieleen se, että yhdistettiin ainakin pari pöytää yhteen, että mahduttiin kaikki syömään saman pöydän ääreen. Toisena muistona tulee mieleen, kun sain 5-luokalla ensimmäisen kännykän Nokia 3330 ja tilasin siihen heti oman soittoäänen.♥
Oletko koskaan tehnyt piparkakkutaloa?
- Varmaan joskus lapsuudessa oon ollut äidin apuna, mutta en ole nyt aikuisena tehnyt ja ehkä ihan hyvä niin. Järki menis enkä tiedä tulisko sitä syötyäkään, kun en niin paljon tykkää valmiista piparista.
- Rentoutuminen ja läheisten kanssa vietetty aika esimerkiksi lautapelejä pelaamalla.
On jouluaatto, mitä lasissasi on?
- Glögiä tai jotain joululimsaa kuten Jaffan jouluomena limppari.
Jos voisit ostaa ainoastaan yhden lahjan tänä vuonna, kuka sen saisi?
- Pojalle ostaisin. Tyttö on vielä niin pieni, ettei ymmärrä lahjojen päälle ja Timo varmasti ymmärtäisi, vaikken hänelle ostaisikaan. Haha.
Mistä jouluperinteistä et pidä tai mitkä skippaat vuosittain?
- Ei nyt tuu mitään muuta mieleen kuin joulupukki. Se ei ole kuulunut mun lapsuuden jouluihin ja Timon kanssa täytyy sitten keskustella kuuluuko meidän perheen jouluun esimerkiksi sitten kun lapset vähän kasvaa.
Oletko viettänyt joulua muualla kuin kotimaassasi?
- En ole viettänyt. Ois varmaan aika outoa viettää esimerkiksi jossain lämpimässä.
Valkoiset vai värikkäät jouluvalot?
- Ehdottomasti valkoiset! En ole niinkään värien ystävä.
Mikä on jouluherkkujen suosikkisi?
- Vaikea valita, koska oon niin kaikkiruokainen. Tietysti joulusuklaat on lemppareita, mutta ruuista graavilohi ja esimerkiksi sellainen lohitäyte veljen vaimon tekemän saaristolaisleivän päällä. Ja myös sen takia himoitsen niitä, kun raskaanaollessa ei saa syödä graavilohta. :D
Kummasta pidät enemmän jouluaatosta vai joulupäivästä?
- On se aatto jotenkin kivempi ja silloin on enemmän perinteitä kuin joulupäivänä.
- Näin suklaan ystävänä vastaan, että tietysti suklaa!
- Enpä oikein, kun ei ole mitään tahoa, minkä kautta pikkujouluja viettäisin. Tarttis varmaan olla jotkut kotiäitien pikkujoulut. :D Seinäjoen illan pikkujouluissa oon viimeks käynyt vuosi sitten. Tänä vuonna ei oltu niissäkään.
- Vietän joulua ensisijaisesti sen kristillisen sanoman takia, mutta parasta on myös tunnelma ja läheiset.
-Ois kiva osata paketoida lahjoja sillee kauniisti, mutta mä paketoin lähes samalla kaavalla kaikki paketit. Pitäis oikeen opetella.
Pidätkö enemmän lahjojen saamisesta vai antamisesta?
- Sekä että. Lahjojen ostaminen on kivaa, koska toisen saaminen hyvälle mielelle on ihanaa. Mutta toki myös lahjojen saaminen on mukavaa, että joku on ajatellut mua lahjaa ostaessa.
- Vastapaistettu kinkku, pipari ja kaneli.
Category: joulu, joulukalenteri, lifestyle, oma elämä
Luukku 19. My day - Vauva-arkea
maanantai 19. joulukuuta 2016
Ajattelin pitkästä aikaa toteuttaa My day -postauksen näin vauva-arjesta. Näin alussahan vauva nukkuu lähinnä koko ajan, ettei tämä arki hirveästi ole muuttunut. Pitää toki vauvaa syöttää ja vaihtaa vaippaa. Yöt ovat tietysti muuttuneet, enkä taida itse nukkua kokonaista yötä putkeen vielä pitkään aikaan. Mutta loppujen lopuksi lapset ovat pieniä niin vähän aikaa, että enköhän mä jaksa. Tämä my day on lauantailta, eikä tehty oikeastaan mitään ihmeempiä. Lähinnä oltiin kotona vaan.
klo.01.21 Tyttö herää, syötän hänet ja menen takaisin nukkumaan.
klo.03.23 Tyttö herää. Vissiin nukahdetaan molemmat syötön jälkeen. Herään joskus neljän aikoihin uudestaan ja käyn vielä vaihtamassa tytölle vaipan.
klo.06.27 Tyttö herää ja syötän hänet. Nukahdan itsekin, niin hän jää viereen nukkumaan.
klo. 07.59 Herään tällä kertaa itse eikä uni oikein tule. Kaikki muut vielä nukkuu. Selaan kännykkää ja katselen ne tutut instagramin, facen, blogin ja uutiset. Alan kirjoittaa tätä postausta.
klo.08.25 Tehdään Timon kanssa aamutoimia lapsille. Olinkin unohtanut kuinka paljon vastasyntynyt likaa vaatteita. Aina ne on joko puklussa tai kakassa. Samalla, kun syötän tyttöä katselen youtubesta vlogeja. On jäänyt taas katsomatta monen päivän videot.
klo.09.10 Syön itse aamupalaa ja laitan itseni valmiiksi. On ihanaa, kun on saanut omat vaatteet takaisin käyttöön, eikä tarvitse miettiä sitä, mihin saan mahani mahtumaan. Suunnittelen lähteväni pojan kanssa kahdestaan kaupoille.
klo.10.30 Syötän tytön ennen kuin lähden ja sillä saan itselleni n. pari tuntia shoppailuaikaa. Käsken Timon ilmoittamaan jos tyttö herää, ilmoittaa nälästään ja pitääkin tulla aikaisemmin kotiin.
klo.10.50 Päästään kaupungille. Maksan parkkimaksun ja käydään nopeasti H&m:llä. Yritän etsiä yhtä tiettyä bodymekkoa tytölle nimiäisiin, mutta niin mun tuuria, ettei niitä enää ole myymälässä. Netissäkin näytti olevan koot loppu.
klo.11.20 Ajetaan suoraan Ykkösbasaari kirppikselle, mutta se oli pieni pettymys, kun pöydät oli näin joulun alla aika tyhjillään. Löysin mä kuitenkin yhden t-paidan pojalle ja yhdet housut tytölle. Ihanaa, että nyt saa vapaasti katsella tyttöjen vaatteita!
klo.12.15 Saavutaan kotiin. Vien samalla roskat ja käyn hakemassa parin päivän postit. Meidän pojalle oli tullut syntymäpäiväonnittelut mun ystävältä. Ehdin syömään itse ennen kuin tyttö herää.
klo.13.30 Teen blogipostauksia olohuoneessa.
klo.15.05 Mua väsyttää niin paljon, että nukahdan tytön kanssa sohvalle. Laitan pikkuveljelle viestiä, jos hän jossain vaiheessa käy toisella paikkakunnalla H&M:n myymälästä katsomassa, onko niitä mun etsimiä mekkoja vielä siellä.
klo.16.50 Leikin pojan kanssa ja meinaan taas nukahtaa. Ihan älytön väsy! Meen sanoo Timolle et taas tekis mieli jotain hyvää. Tekis mieli käydä hakee joulukarkkeja ja muutenkin pitäis loput joululahjat ostaa. Tyydyn leipomaan pipareita.
klo.20:05 Koko ilta menee vaan kotona. Käyn suihkussa ja makoilen tytön kanssa sängyllä. Hän on kerrankin hereillä jopa reilun tunnin.
klo.21:36 Teen blogipostauksen valmiiksi ja alan nukkua, kun väsyttää niin paljon.
Category: joulukalenteri, lapset, lifestyle, my day, oma elämä
sunnuntai 18. joulukuuta 2016
Jos ei ole vielä käynyt ilmi, niin mun mielestä suklaa kuuluu jouluun ja jouluisin yleensä sitä meneekin koko vuoden edestä. Tulinkin jakamaan teille yhdestä mun lempisuklaasta tehtyjen muffinssien reseptin. Eli kyse on Pätkiksestä. Nää muffinssit on kyllä mun lemppareita. Alkuperäinen ohje on taas Kinuskikissan sivuilta ja siellä nämä on nimeltään Minttusuklaamuffinssit. Itse en tehnyt näihin kuorrutetta, mitä Kinuskikissan sivuilla on.
Ainekset (n.12 muffinssia, muffinssipellillinen)
1ps (140g) Mini Pätkiksiä. Itse ostin irtokarkeista Pätkiksiä, niin tuli halvemmaksi.
150 g voita tai margariinia
1½ dl maitoa tai kermaa
1. Pilko puolet Pätkiksistä rouheeksi ja säästä puolet kokonaisina muffinssien sydämiksi.
2. Vaahdota sokeri ja voi vaahdoksi.
3. Lisää kananmunat yksitellen joukkoon.
4. Sekoita kuivat aineet keskenään ja lisää maidon tai kerman kanssa taikinan joukkoon.
5. Lisää lopuksi pilkotut Pätkikset nuolijalla taikinaan.
6. Laita paperisiin muffinivuokiin (itse käytin lisäksi metallista muffinivuokaa) nokare taikinaa ja lisää päälle yksi kokonainen minipätkis. Peitä taikinalla.
7. Paista uunissa 225 asteessa n.12-15 min.
Näitä oli meidän pojan 2-vuotissynttäreillä tarjolla ja itse rakastan tuota "Pätkissydäntä" tuolla muffinssin keskellä. Oonkin ajatellut, että tästä vois tehdä muunnoksia ja kokeilla esim. Dumlea tai muuta suklaata. Jouluisemman version vois saada laittamalla esimerkiksi Fazerin joulusuklaata.
Luukku 17. Maa on niin kaunis
lauantai 17. joulukuuta 2016
Hyvää joulukuun 17. päivää. Tässä teille mun versio Maa on niin kaunis biisistä. Tää video mun piti kuvata jo ennen vauvan syntymää, mutta se vähän jäi. Jouduin käyttämään vähän mielikuvitusta, että sain tuon meidän taaperon pidettyä pois videolta ja olemaan hiljaa, mutta hyvin onnistuin. Videon pitäisi näkyä myös mobiililaitteilla, mutta mikäli näin ei ole, niin pääset videoon suoraan tästä.
Category: joulu, joulukalenteri, musiikki, videot
Luukku 16. Hän on täällä!♥
perjantai 16. joulukuuta 2016
Tuossa viime viikolla perheeseemme syntyi pieni prinsessa.♥ Ollaan hyvin onnellisia tuosta pienestä ihmeestä. Ihan kuin jännitystä ei olisi ollut muutenkin, niin me ei tosiaan tiedetty vauvan sukupuolta kuin vasta vauvan syntyessä. Nyt ollaan tutustuttu tuohon pienokaiseen ja opeteltu elämään arkea vauvan ja 2-vuotiaan taaperon kanssa. Synnytys meni hyvin ja palauduin synnytyksestä todella äkkiä verrattuna esikoisen syntymään. Heti synnytyksen jälkeen oisin voinut vaikka lenkille lähteä. Haha. Stressasin tosi paljon myös sitä saadaanko kaikki tehtyä ennen vauvan syntymää, mitä pitikin. Ja hyvin onnistuttiin saamaan remontti valmiiksi, maalaamaan keittiön pöytä ja tuolit sekä viettämään esikoisen 2-vuotissynttäreitä. Nyt keskitytään vaan olemaan perheen kanssa ja rauhoitutaan joulun viettoon.♥
Tuo synnytys vähän muutti aikatauluja, enkä ole saanut vielä kaikkia joulukalenteriluukkuja tehtyä, vaikka aika hyvin mulla olikin niitä valmiina. Myönnän, että kirjottelin blogipostauksia myös synnärillä. Vähän tosiaan jännittää saanko noita loppuja luukkuja tehtyä, mutta päivä kerrallaan. :)
Category: joulukalenteri, lapset, lifestyle
Luukku 15. #TB lukio
torstai 15. joulukuuta 2016
Joulukalenteriluukussa 10. esittelin vähän mun vanhoja kuvia yläasteajalta ja nyt ois vuorossa sitten lukioajat. Mikäli oot missannut tuon yläastepostauksen, niin pääset siihen tästä. Näitä postauksia oli kyllä kiva toteuttaa ja muistella vanhoja juttuja. Kyllä sitä ihminen voikin muutamassa vuodessa paljon muuttua.
2007 syksyllä aloitin lukion. Aloin muuten hiukan kaipaamaan tuota vaaleaa hiusväriä ja punaisia alahiuksia.♥ Mulla on ollu silmälasit kutosluokalta lähtien, mutta lukion ekalla mun näkö huononi niin, että jouduin pitämään silmälaseja kokoajan. Mulle ostettiin uudet silmälasit ja mä vihasin niitä. Omasta mielestäni lasit ei kuulunu mun identiteettiin ja vihasin ulkonäköäni niiden takia. Myöhemmin aloin käyttää piilolinssejä ja edelleenkään en tykkää pitää silmälaseja. Ne ei vaan ole osa mua. 2007 vuonna hankin myös nenälävistyksen ja se on mulla edelleen.
Lukion toisella luokalla aloin jo pukeutua vähän vapaammin ja hain omaa tyyliä, vaikkakin hupparit kuului edelleen mun vaatevarastoon. Mut oli siellä mekkoja ja hameitakin. En nyt tiedä yhdistäisinkö enää mekkoa, farkkuja, tennareita eripari nauhoilla?!?! ja säärystimiä, mutta silloin tykkäsin tuosta vaateyhdistelmästä. Hah, aika järkky! Lukiossa vielä käytin jonkin verran koruja, kun nykyään en jotenkin osaa yhtään?!
Vuodelta 2009 on pakko nostaa tietty lukion vanhojentanssit.♥ Teetin oman mekkoni perhetutun yrityksen kautta ja tykkäsin siitä kovasti. Vanhojentanssien jälkeen värjäsin hiukseni kokonaan ruskeaksi.
Lukion viimeisenä vuotena huomaa mun tyylistäkin, että olin pikku hiljaa löytänyt oman tyylin ja uskalsin pukeutuakin siihen. En käyttänyt farkkuja enää juuri ollenkaan, koska tuntu, että ne kiristi joka paikasta. Paljon kivempi oli käyttää legginsseja ja erilaisia tunikoita ja mekkoja. Voisin edelleen pukeutua kyseisiin vaatteisiin, vaikka mun tyyli onkin muuttunut tuosta. Vasemmanpuoleisen kuvan H&M:n tyllimekkoa mulla oli monessa eri värissä ja se oli ihan lemppari. Sain myös 2009 vuonna joululahjaksi tummanruskeat hiustenpidennykset ja niitä käytin paljon. Tosin huomasin näitä kuvia etsiessäni, että mulla ei kovin paljon ole kuvia näistä pidennyksistä. Varmaan ylioppilaskirjoitukset vei ajan niin, etten ehtinyt kuvia niin paljon ottaa... Nuo pidennykset on mulla muuten edelleen, mutta en ole käyttänyt niitä varmaan viiteen vuoteen. Oon miettinyt niiden myymistä, mutta välillä oon myös miettinyt, että jos joskus värjäis takas tummaks hiukset ja laittais pidennykset. Ne oli muuten klipseillä, jotka otettiin aina yöks pois ja aamulla laitoin takas.
Mitä mieltä postauksesta? :)
Category: joulukalenteri, lifestyle, oma elämä
Luukku 14. Joulu kuuluu kaikille
keskiviikko 14. joulukuuta 2016
Vaikka joulun pitäisi olla iloinen perhejuhla, niin kaikille se ei sitä ole. Itse koen tärkeäksi asiaksi nostaa myös joulusta toisen puolen esille. Asiaa ei välttämättä tule itse ajatelleeksi, kun liikaa keskittyy siihen oman joulun valmisteluun. Nimittäin monille joulu saattaa muistuttaa lapsuuden jouluista, johon liittyy pelkoa ja ahdistusta. Vanhemmat ovat saattaneet olla humalassa tai sitten heidän humalaisia kavereita on tullut jouluna kylään. Lapsille on jaettu kyllä lahjoja, mutta joulupukkikin oli kännissä ja sen polvelle piti istua muiden nauraessa. Pahimmassa tapauksessa joulu onkin muuttunut iloisesta perhejuhlasta riitelyksi tai jopa perheväkivallaksi. Isä lyö äitiä ja lapsi juoksee väliin puolustamaan. Joillekin lapsille tämä on totta tänäkin päivänä, vaikkei sellaista joulua toivoisi kenellekään.
Sitten on heitä. jotka viettävät joulua yksin, sillä heillä ei ole perhettä, ystäviä tai muita sukulaisia, keiden joulupöytään he menisivät istumaan ja nauttimaan joulusta. On eri asia haluta vapaaehtoisesti viettää joulua yksin kuin tahtomattaan. Joulua hössötetään jo monta kuukautta etukäteen ja se ahdistaa jo valmiiksi, kun tietää, että yksin saa joulupöydässä istua. Jos edes viettää koko joulua. Aattona sitä katselee kelloa ja toivoisi, että kunpa koko päivä olisi nopeasti ohi.
On myös hyvin paljon niitä perheitä, jotka murehtivat jo monta kuukautta ennen joulua, että miten he saisivat rahat riittämään edes jonkinlaisiin lahjoihin tai ruokaan. Kaikki 15-vuotiaat eivät toivo joululahjaksi uusinta Iphonea. On niitä nuoria, jotka toivovat deodoranttia tai edes yhtä ripsiväriä. Kaikilla perheillä ei ole varaa joulukuuseen, jouluvaloista tai joulukinkusta puhumattakaan.
Muun muassa tämän vuoksi vihaan sitä, että joulusta tehdään hirveä kulutusjuhla. Vaikka itsekin olen esimerkiksi tähän joulukalenteriin tehnyt lahjalistoja ym. niin haluan edelleen korostaa, ettei ne lahjat ole joulun pääasia. Joulusta tehdään todella kaupallinen ja pitäisi olla jouluruoat ja joulukoristeet viimesen päälle. Ruokaa pitäisi olla montaa lajia ja sitä pitäis olla niin paljon, että Iltalehtien otsikot huutavat joulun jälkeen "tuliko syötyä jouluna liikaa? näin saat joulukilot pois!". Joululahjaksi pitäisi saada uutuuttaan hohtavat lelut ja elektroniikkavälineet. Kaupat lähettävät lelukuvastoja ja mainoslehtiä, joissa näitä tavaroita mainostetaan. Kivijalkamyymälät ovat täynnä erilaisia joulukarkkeja, lahjapakkauksia jne. Lista on loputon.
Itse ajattelen, että vähemmälläkin pärjää, enkä siksi esimerkiksi vaihtele sisustusta jouluisin ja ostin esimerkiksi yhden joululahjan meidän pojalle kirpputorilta ja muutenkin ajattelen, että pari lahjaa riittää. Itsellä on siitä onnellinen asema, että meillä on varaa ostaa joulukinkku, laatikot ja salaatit pöytään. Mun ei tarvitse viettää joulua yksin tai miettiä, onko rahaa ostaa lapselle joululahjoja. Mun lapsuuden jouluun ei ole kuulunut alkoholia tai väkivaltaa vaan mun lapsuuden joulumuistot ovat hyvin lämpimiä ja perhe- ja sukukeskeisiä. Siitä saan olla todella kiitollinen.♥
Siinä vähän syvällisempiä ja erilaisia ajatuksia joulusta. Joulusta saa ja pitääkin nauttia, mutta jos tuntuu, että haluaa jouluna tehdä jotain pientä ja auttaa esimerkiksi vähävaraisia perheitä saamaan edes jonkinlainen joulu järjestettyä, niin laitoin tähän muutaman osoitteen, jonka kautta sen voi tehdä. Apua voi antaa rahana tai konkreettisena lahjana.  Listasin tähän vain muutaman mitä löysin, mutta kannattaa selvittää oman paikkakunnan tilanne. Esimerkiksi Hope -yhdistys jakaa myös apua jouluisin ja varmasti monet seurakunnat ja muut tahot. Näiden lisäksi tietysti voi aina mennä käymään sen yksinäisen naapurin mummon luona jouluna, se ei maksa mitään ja varmasti saa hyvän mielen molemmat.
Pelastakaa lapset ry joulukeräys
Category: ajatuksia, joulu, joulukalenteri
Luukku 13. Ruokapöydän muutos Vintage kalkkimaalilla
tiistai 13. joulukuuta 2016
Mä oon tuskaillut kauan meidän ruokapöydän kanssa. Kun Timon kanssa mentiin naimisiin, niin ruokapöytä oli ensimmäisiä meidän huonekaluostoksia ja ei meillä niin paljon rahaa ollut siihen aikaan. Siispä mentiin Jyskiin ja ostettiin mahdollisimman halpa ruokaryhmä. Yhdessä vaiheessa meni niin järki pöydän punertavan ruskean sävyyn, että hioin pintaa kuluneemman näköiseksi ja sain vähän punaisuutta siitä pois. Mun piti laittaa siihen päälle joku lakka tms. mutta en tiedä niistä mitään ja mun mielestä pöytä näytti kivalta ilmankin joten se jäi sitten tekemättä.
Mielessä on ollut uuden pöytäryhmän ostaminen moneenkin kertaan, mutta ongelmaksi on muodostunut hinta, koko ja tietty ulkonäkö. Mä haluaisin kuuden hengen ruokapöydän, mutta siihenkin on tarkat mitat, sillä meidän keittiöön ei kovin iso ruokapöytä mahdu. Toisekseen en halua maksaa ruokapöydästä paljon, koska pienten lasten kanssa pöytä voi olla entinen. Päädyin sitten uuden ruokailuryhmän sijasta maalaamaan ruokapöydän Jeanne d'arc living Vintage kalkkimaalilla.
Nämä maalit ovat 100% luonnontuotteista valmistettuja, vesiohenteisia ja melkein hajuttomia. Siksi uskalsin näillä maalata myös raskaanaollessa. Maalipinnasta tulee mattapintainen ja siihen saa sellaista vanhanajan tuntua jo pelkästään sen avulla, mutta toki on myös mahdollista jättää pinta tarkoituksella vähän kuluneen näköiseksi. Maalin kuivumisaika on todella lyhyt n. 30min, jonka jälkeen oli jo mahdollista laittaa toinen kerros maalia. Kuulemma maali tarttuu pintaan kuin pintaan eikä esikäsittelyä tarvita, mutta itse hioin silti pöydät ja tuolit ennen maalausta. Luin vasta myöhemmin, että ennen maalausta pintaan voi laittaa myös samaa sarjaa olevan pohjustus/pinnoite -aineen (primer & sealer -nimisen), jos pelkää, että tumma väri puskee vaalean läpi. Maalaamisen jälkeen huonekalun voi käsitellä samaan sarjaan kuuluvalla vahalla tai lakalla. Maalisävyjä löytyy niin vaalean pastellisia sävyjä kuin tummempiakin ja myös seinämaalia on mahdollista saada. Omat maalini ostin Ilmajoelta Mallan makeat -sisustuskahvilasta ja Kauhavan Sisustus stars -liikkeestä, mutta voihan noita maaleja netistäkin tilata jos lähistöltä ei löydy jälleenmyyjää.
Aloitin tosiaan hiomalla pöydän sekä tuolit ja maalasin pari kerrosta maalia. Ostin aluksi "natural white" -nimisen maalin ja maalasin sillä meidän eteisessä olevan pyökin värisen penkin. Sen jälkeen totesin sen olevan liian valkoista, niin ostin seuraavan sävyn "soft creme", jolla maalasin sitten ruokapöydän ja tuolit. Vaikkei sävyero kovin suuri ollut, niin silti merkittävä. Ruokailuryhmästä tein tarkoituksella vähän kuluneen näköisen joten maalasin "vähän sinne päin" enkä niin peittävästi, miten yleensä maalataan. Ruokailuryhmästä puski läpi hiomisenkin jälkeen punaista väriä. Mun olis varmaan pitänyt laittaa juuri se pohjustusaine tai sitten enemmän maalikerroksia. En kuitenkaan halunnut laittaa enempää maalia, koska se ei itseasiassa riittänyt muutenkaan ja mulla oli vähän kiire sen maalauksen kanssa. Yhden tuolin maalasin toisen kerran sillä "natural white" maalilla, kun ei huvittanut hakea enää uutta maalipurkkia yhden maalikerroksen takia. Maali on muuten aika paksua enkä ohentanut sitä yhtään joten siitäkin voi johtua se, ettei se sit riittänyt.
Ruokapöydän viimeistelin lakalla, koska myyjä suositteli ja kuulemma se kestää paremmin kulutusta. Se lakka kuitenkin toi pöytään pienen kellertävän värin (tai sitten se olisi vaatinut sen pohjustusaineen) ja hennon kiiltävän pinnan. Enkä nyt tiedä tuliko siitä kestävämpi, koska oon saanut kerran maalata sitä uudestaan, kun siihen oli jäänyt kiinni kuppi, joka irrotessa otti samalla vähän maalia mukaansa. Mutta helppo sitä on pyyhkiä kuitenkin. Tuoleja en käsitellyt millään ja tykkään niiden mattapinnasta enemmän kuin pöydän lakkapinnasta. En nyt tiedä onko lapsiperheeseen täydellinen valinta valkoinen kalkkimaali, mutta mulle kelpaa tuo. Parempi kuin tuo entinen pöydän väri. Jos teillä on jotain kysyttävää maaleista, niin en välttämättä osaa vastata. Kannattaa mielummin kysyä myyjiltä tai googletella netistä. Mulla vaan oli niin kiire maalata, etten hirveästi ehtinyt googletella. Haha. Istuintyynyt ostin muuten juuri Minimanista ja mun mielestä tuo kokonaisuus näyttää oikein kivalta. Tykkään!♥
Mitäs te tykkäätte muutoksesta? Onko kalkkimaali teille entuudestaan tuttu?
Category: joulukalenteri, koti, sisustus
Luukku 12. 10+1 jouluista faktaa minusta
maanantai 12. joulukuuta 2016
1. Ennen joulua pitää leipoa joulutorttuja ja pipareita, mutta en mä niitä oikeastaan syö esim. Jouluaattona kun on niin paljon muutakin syötävää.
2. Kun oon ollu pieni, meille ei ole tullut joulupukkia enkä kyllä koe, että oisin mitään menettänyt. Oon kyllä tietääkseni uskonut joulupukkiin.
3. Nuorempana aloin itkeä, kun jouduin olla joulunäytelmässä Jeesuksen äiti Maria.
4. Vielä muutama vuosi sitten mua ahdisti se, että joulu tuli kauppoihin jo lokakuun puolella, mutta nykyään se on ihanaa, kuinka kaupat panostaa jouluisiin näyteikkunoihin ja asetelmiin.
5. Vihaan jouluruuhkia kaupoissa. Silti usein huomaan sellaisessa olevani. Yks vuosi huomasin, ettei kannata mennä veronpalautusten jälkeen Keskiselle shoppailemaan, kun kassajonot saattaa kestää tunninkin.
6. Joulun jälkeisiin alennusmyynteihin on pakko päästä, vaikka sielläkin vihaan sitä ihmispaljoutta ja jonoja sovituskoppeihin! Yleensä mulla kyllä tarttuu käteen jotain aivan muuta kuin alennustuotteita...
7. Joulukuusen pitää olla aito kuusi! (koska rakastan imuroida neulasia, eiku...) Kieltämättä oon alkanu tykkäämään valkoisesta joulukuusesta, vaikka meille tuskin sellaista tulee.
8. Aattona pukeudun parempiin vaatteisiin, mut muuten koko joulun oon kotivaatteissa ellen sitten ole menossa johonkin ihmisten ilmoille.
9. Ennen vihasin luumumarmeladia ja annoin joulutortusta sen keskustan aina muiden syötäväksi. Kuitenkin pari vuotta sitten, kun esikoinen syntyi joulun alla ja sairaalassa oli jälkiruokana luumurahkaa, niin rakastuin! Ihan älyttömän hyvää! Tänä jouluna vetelen jo purkista luumumarmeladia, että näinkin voi käydä vielä näin aikuisena.
10. Mun ehdoton lemppariohjelma jouluna on Lumiukko. Se on pakko nähdä joka joulu. Nuorempana osasin sen Avaruus -laulun soittaa pianolla, niin mun oli aina pakko sen ohjelman jälkeen mennä se soittamaan.
11. Mun lempisuklaita on ehdottomasti Fazerin sininen, Geisha, Pätkis ja Dumle.♥
Samaistutteko te näihin? Kertokaa kommentteihin teidän joulufaktoja. :)
Category: joulu, joulukalenteri, lifestyle, oma elämä
Uudemmat tekstit Vanhemmat tekstit Etusivu
Hei! Olen 27-vuotias nuori nainen Seinäjoelta. Olen vaimo yhdelle miehelle ja äiti kolmelle lapselle (poika 12/14, tyttö 12/16 ja poika 10/18).
Blogistani löytyy ripaus muotia, hyviä reseptejä, kirppislöytöjä, sisustusta, arkea kotiäidin näkökulmasta sekä ennen kaikkea hyvää mieltä. Välillä mennään myös pintaa syvemmälle.
Olen lopettanut bloggaamisen, mutta minut löytää edelleen Instagramista @jennislullaby ja saa yhteyden sähköpostilla: jennislullaby(at)hotmail.com
Luukku 3. Jouluinen Rocky road
Joulu ja suklaa on kyllä ihan ehdoton yhdistelmä, Ne sopii yhteen kuin paita ja peppu. Siksi haluan jakaa teille jouluisen Rocky road...
Sisustukseen sopivat treenivälineet + arvonta
Postaus on toteutettu yhteistyössä Suomen voimistelutuotteen ja KidSpotin kanssa.   Mulla on erityisesti lasten saamisen jälkeen liikun...
Blogin 1-vuotissynttärit ja arvonta
Olin pitänyt aikaisemmin reilu kolme vuotta toista lifestyleblogia, mutta lopettanut sen sitten. Aluksi oli tosi kiva olla ilman bl...
Luukku 24 - Arvonta
Luukku 23. Mun jouluperinteet
Luukku 22. Vuosi 2016 vol.1
Luukku 21. Paimenen yösoitto
Luukku 20. Christmas tag
Luukku 19. My day - Vauva-arkea
Luukku 17. Maa on niin kaunis
Luukku 16. Hän on täällä!♥
Luukku 15. #TB lukio
Luukku 14. Joulu kuuluu kaikille
Luukku 13. Ruokapöydän muutos Vintage kalkkimaalilla
Luukku 12. 10+1 jouluista faktaa minusta
Luukku 11 - Viisi lempiblogia
Luukku 10. #TB yläaste
Luukku 9. Miten valmistaudun jouluun?
Luukku 8. 2-vuotissynttärit autoteemalla
Luukku 7. Mun joululahjatoivelista
Luukku 5. Epäonnistuneet asukuvat vol.1
Luukku 4. Joululahjavinkkejä miehille
Luukku 3. Jouluinen Rocky road
Luukku 2. Jouluista soittolistaa
Luukku 1. Joululahjavinkkejä naisille
CopyRight © | Theme Designed By Hello Manhattan